Vålerenga har i dag gleden av å presentere sin nye spiss. Sam Johnson fra Liberia har signert en 3,5-årsavtale med klubben og er allerede på plass i hovedstaden.

Annonse:

Den 24 år gamle liberianske landslagsspissen har blant annet en fortid i svenske Djurgården, hvor han var lagets toppscorer, men kommer sist fra spill i kinesiske Wuhan Zall.

Johnson landa i snøfokk på Gardermoen tirsdag kveld og gjennomgikk den medisinske testen hos Erik Rosenlund, før turen gikk videre til et snødekt Intility Arena. Etter en kjapp omvisning på stadion ble kontrakten underskrevet og spissen er glad for å være på plass i Vålerenga.

- Jeg føler meg hjemme allerede, og skal gjøre alt for at både jeg og klubben blir stolte, sier Johnson.

Sam Johnson er endelig hjemme (Foto: VIF Media)

En målgjører

Johnson ble raskt en favoritt i Allsvenskan og var også ønska i IFK Göteborg. For Djurgården putta spissen mål på bestilling i perioden han var der og endte opp med 17 mål på 41 kamper.

Ronny Deila har sett Johnson i aksjon flere ganger og gleder seg over at han nå har signert. Hovedtreneren tror kraftspissen vil bli en suksess i den kongeblå drakta.

- Sam er en rask spiss som jobber hardt for laget, er flink til å true rom i tillegg til at han scorer mye mål. Jeg er glad for at han har valgt å signere for oss og tror våre supportere har mye å glede seg til, sier Deila.

Se intervju med Sam øverst i saken.